Dotačný zákon: Čo vlastne poslanci schválili a čo môžeme reálne očakávať?

Minulý týždeň vláda schválila novelu zákona o poskytovaní dotácií. Ide o legislatívu, ktorá „pripravila pôdu“ pre ďalšie kolá dotácií, ktoré majú Slovákov motivovať k nákupu vozidiel s takzvaným alternatívnym pohonom.

Správa sa, pochopiteľne, rýchlo prehnala slovenskými médiami. Avšak viaceré z nich tému pokryli len veľmi okrajovo bez uvedenia kontextu či v niektorých prípadoch dokonca úplne chybne. Mnohí čitatelia tak mohli byť zmätení, prípadne si mohli schválené paragrafy zle vyložiť.

Vysvetľujeme preto, na čo je nový zákon určený, aké sú jeho najdôležitejšie časti a akú formu dotačnej podpory môžu Slováci v praxi očakávať.

Vieme menej než hovoria médiá

Na úvod si zhrňme niektoré z nepresných či chybných informácií, ktoré sa médiami šírili:

Slovensko zvýšilo finančnú podporu na elektromobily, „Z pôvodných 5 000 eur je po novom až 10 000 eur“,

dotácia môže presiahnuť 10-tisíc eur, z ceny Porsche Tycan Turbo S „vám štát teoreticky vráti 64 909,60 eur“,

autá budú lacnejšie už od 15. októbra, „výška dotácie (zatiaľ) nie je limitovaná“.

Nemenovaný technologický web si dokonca nový zákon splietol so samostatnou podporou projektov cez Enviromentálny fond. Chybne sa preto na základe nesúvisiacich dokumentov domnieval, že výkon kupovaných áut musí byť v rozmedzí 10 – 150 kW, nebude možné využiť lízing, majiteľ bude monitorovaný 3 roky, bude musieť zasielať informácie o servisných prehliadkach, viesť si knihu jázd a preukazovať účel použitia vozidla.

V prvom rade treba zdôrazniť, že schválená novela v skutočnosti neurčuje presné podmienky chystaných dotácií. Vytvára len nevyhnutný právny rámec, ktorý ministerstvu umožní ich zavedenie do praxe. Pokiaľ ste teda niekde čítali, aké dotácie sa chystajú, nie je to pravda. Tieto detaily ešte nie sú známe.

Na základe nových paragrafov bude môcť rezort hospodárstva vypísať takzvanú „výzvu na predkladanie žiadostí“ o štátny príspevok. Až táto výzva určí všetky praktické podmienky a obmedzenia. Vrátane maximálnej výšky dotácií.

Zákon zároveň nastavuje niekoľko najzákladnejších limitov, na ktoré bude musieť ministerstvo pri formulovaní výzvy prihliadať.

Čo naozaj hovorí zákon

Zákon podporu vozidiel na alternatívne palivá definuje veľmi zoširoka. Dôvodom je, že má byť univerzálny a nechať ministerstvu hospodárstva dostatok priestoru na prípravu rôznych výziev podľa potrieb v budúcnosti.

Zákon preto hovorí, že o budúcu podporu na nákup vozidla s alternatívnym pohonom môžu žiadať fyzické osoby (bežní ľudia aj podnikatelia), právnické osoby (firmy), obce, VÚC a nimi zriadené organizácie. To ale neznamená, že by výzva vypísaná ministerstvom hospodárstva musela nutne byť určená pre všetky tieto subjekty. Môžu si vybrať iba niektoré, podľa potrieb.

Rovnako je to aj pri výbere typu alternatívnych pohonov, ktoré môžu byť podporované. Najčastejšie sa hovorí o elektromobiloch a plug-in hybridoch, avšak zákon berie tematiku oveľa širšie. Do budúcnosti v rámci jednotlivých výziev umožňuje podporiť vozidlá na plyn. To ale neznamená, že ministerstvo hospodárstva vypíše takúto výzvu.

Typy oprávnených vozidiel v novele zákona majú: pohonnú jednotku vybavenú nádržou na stlačený zemný plyn, skvapalnený zemný plyn alebo skvapalnený ropný plyn a zároveň môže mať nádrž aj na iné palivo,

najmenej jednu pohonnú jednotku využívajúcu pohonnú látku s obsahom minimálne 15 % objemu biopalív,

najmenej jednu pohonnú jednotku na elektrický pohon a možno ho dobíjať z externého zdroja elektrickej energie,

výhradne elektrický pohon, a to buď batériové elektrické vozidlo alebo elektrické vozidlo s vodíkovými palivovými článkami.

Pomerne široký priestor pre manévrovanie zákon necháva aj pri kategóriách vozidiel, ktoré by mohli byť podporené. Konkrétne ide o vozidlá z kategórií L, M a N. Čiže okrem osobných a nákladných vozidiel môže ísť aj o motorky, skútre či štvorkolky.

Práve kvôli rozdielnosti jednotlivých druhov vozidiel a viacerým cenovým kategóriám, v ktorých sa nachádzajú, zákon stanovuje aj maximálnu výšku dotácie, aká môže byť v rámci konkrétnej výzvy udeľovaná. Opäť treba zdôrazniť, že ide o maximálnu výšku (teda že vyššia dotácia nebude), nie o jedinú možnú výšku. Dotácia môže byť aj nižšia, podľa znenia konkrétnej výzvy ministerstva hospodárstva.

Aké sú maximálne limity pre podporu

Pre kategóriu M1 a N1 – teda pre bežné osobné (M1) a nákladné vozidlá (najmä dodávky) – je limitom suma 10-tisíc eur.

Pokiaľ ide o ostatné vozidlá z kategórie M a N, ako aj L, zákon určuje maximálnu výšku dotácie v podobe percenta z obstarávacej ceny. Konkrétne ide o hranicu 25 %. Môže však ísť až o 35 % v prípade, že žiadateľ o dotáciu z evidencie vozidiel vyradí aspoň 15-ročný „spaľovák“.

Preto zákon viaceré médiá označujú ako novodobé „šrotovné“ – hoci sa môže stať, že v praxi sa tieto podmienky ani nevyužijú, nakoľko dané typy vozidiel vôbec nemusia byť zahrnuté v konkrétnej dotačnej schéme (teda výzve ministerstva hospodárstva).

Aktivujte si denný sumár noviniek do e-mailu! Na spracúvanie osobných údajov sa vzťahujú Zásady ochrany osobných údajov Pravidlá používania cookies . Pred zadaním e-mailovej adresy sa, prosím, dôkladne oboznámte s týmito dokumentmi.

Ďalším dôležitým obmedzením, ktoré zákon nastavuje, je dĺžka doby vlastníctva nového vozidla. Ak získate dotáciu na nové auto, musíte ho vlastniť aspoň najbližšie dva roky. Podmienka je zameraná na špekulantov, ktorí by chceli auto lacno kúpiť a následne predať.

Pôvodne malo ísť až o štyri roky, zákon však prihliadol na plánovanú odpisovú skupinu 0 s dobou odpisovania dva roky. Štát pre prehľadnosť obmedzenie na dĺžku vlastníctva zjednotil ako pre firmy, tak aj pre bežných ľudí.

Zákon vstúpi do platnosti 1. novembra, žiadať o dotácie však zatiaľ nepôjde.

Čo očakávať? Ostáva množstvo neznámych

Až konkrétna výzva na predkladanie žiadostí o dotáciu určí „skutočné“ podmienky, aké bude nové kolo štátnej podpory zahŕňať. A práve o týchto podmienkach zatiaľ vieme len veľmi málo.

Úplne prvú výzvu rezort hospodárstva chystá už koncom tohto roka. „Pripravovaná výzva sa bude týkať podpory nákupu batériových a plug-in hybridných elektrických vozidiel kategórie M1 a N1,“ špecifikovalo pre Živé.sk ministerstvo.

Výzva preto musí prihliadať len na horný limit podpory, ktorým je spomínaných 10-tisíc eur. Všeobecne sa však očakáva, že na nákup nového elektromobilu štát ponúkne len polovicu, 5-tisíc eur. U plug-in hybridov by to mohlo byť 3-tisíc eur, tak ako tomu bolo v prvom kole dotácií v roku 2016. Ministerstvo tiež znova počíta s balíkom vo výške päť miliónov eur, ktorý na dotácie vyčlení.

Ďalšie konkrétne podmienky zatiaľ nepoznáme. Nie je tak napríklad jasné, či bude musieť byť vozidlo nakúpené na Slovensku cez lokálneho importéra. Práve kvôli tejto podmienke v minulosti štát neprispieval na nákup elektromobilov značky Tesla.

Konkrétna výzva tiež môže určiť aj ďalšie dôležité obmedzenia, napríklad na maximálny výkon vozidla či na maximálnu cenu. Tým by sa mohlo predísť kritike, že štát prispieva bohatšej časti obyvateľstva na drahé autá, ktoré by si mohli dovoliť aj bez dotácie.